খাতাটা উলটে পালটে দেখতে লাগল সে। প্রথমে সে ভেবেছিল বুঝিবা এটা স্কুলের খাতা কিন্তু তারপর দেখল না, স্কুলের খাতা নয়। এটা একটা ডায়েরি মতন। বাবা যখন ছোট ছিলেন তখনকার কিছু কিছু ঘটনা লিখে রেখেছেন। রোজ নয়, মাঝে মাঝে। মনে হয় লেখার মতন কিছু থাকলে তবেই লিখতেন। উল্টে পাল্টে এক ঝলক দেখে ক্রিকেট প্লেয়ার, ফুটবল প্লেয়ারদের নামের তালিকা সব দেখতে পেল অয়ন। বাবার উপর রাগটা আরো বেড়ে গেল! নিজে করলে কিছু ভুল নেই আর অয়ন করলেই যত দোষ! বাবারা যে দুই ভাই এক বোন সেটা জানে অয়ন, কারণ জেঠু আর পিসি তো আছেন। তা ছাড়া বাবার এক বিধবা পিসিও থাকতেন বাবাদের সাথে। সেই পিসির তিন ছেলেমেয়ে। সব মিলিয়ে ছজন, তাই সব সময় যেন একটা উৎসব উৎসব ভাব! কী মজাই না হত অয়ন ভাবে।